Mircea Geoană, secretarul general adjunct al NATO, a declarat vineri, 3 mai, că NATO nu are nicio intenție să trimită soldați pe teritoriul ucrainean, precizând că în momentul de față nu există discuții în acest sens.
"La nivel NATO, liderii NATO pot face declarații, au tot dreptul să o facă, dar noi ca NATO, ca alianță nu avem în clipa de față niciun fel de planificare și de intenție politică de a avea trupe NATO în Ucraina. Pregătim summitul de la Washington din iulie și atunci vom cere liderilor Alianței un rol de coordonare mai important al NATO în sprijinirea Ucrainei. Avem în continuare aceeași grijă să nu escaladăm acest război, de a fi vigilenți, a fi fermi e foarte important. Situația este delicată pe front, aceste diferențe de forțe, muniție și echipamente a lăsat urme pe frontul din Ucraina, dar nu vedem chestiuni atât de grave".
De asemenea, Geoană a mărturisit că nu există niciun fel de discuție în cadrul Alianței Nord Atlantice despre trimiterea de trupe în Ucraina.
"NATO funcționează prin consens. În clipa de față nu avem o conversație NATO cu privire la această variantă. În continuare rămânem consecvenți liniei noastre - sprijin masiv pentru Ucraina fără să riscăm escaladarea războiului din Ucraina la un război între Rusia și NATO. Dar ne pregătim să ne apărăm teritoriul și populația".
Într-un interviu pentru The Economist, Macron a afirmat că își asumă posibilitatea de a trimite trupe la sol în Ucraina, dacă Rusia va reuși să rupă frontul. El a susținut că în cazul în care Ucraina ar cere ajutor militar la sol, Occidentul nu poate ignora acest lucru.